Pildas pagasts

**Pildas pagasts** ir viena no Ludzas novada administratīvajām teritorijām tā vidienē. Robežojas ar sava novada Ņukšu, Isnaudas, Nirzas un Rundēnu pagastiem, kā arī Rēzeknes novada Kaunatas pagastu.

## Daba
Pagasta zeme atrodas Latgales augstienes vidusdaļā, Rāznavas pauguraines austrumdaļā. Reljefs stipri paugurains, starppauguru ielejās izveidojušies daudzi ezeri. Virsas augstums pagasta ziemeļu daļā pie Raibakoziem 160,3 metri virs jūras līmeņa, pagasta vidusdaļā uz dienvidrietumiem no Boldačiem 181,5 m vjl., Pelču kalnā 195,8  m vjl. Augstākā vieta ir pagasta dienviddaļā nedaudz uz ziemeļaustrumiem no Sergušinas 222,3 m vjl. Meži aizņem 42% platības, lielākais ir Roskošu sils.

### Hidrogrāfija
#### Upes
* Ilža (arī Pildas upe, augštecē — Robežniece, Rūbežneica)
** Auneja
** Porkaļu upīte
* Līdūkšņa

#### Ezeri
thumb|250px|Rancānu ezers
Pagastā ap 30 ezeru, lielākie:
* Līdūkšņa ezers (95,5 ha)
* Lielais Kūrmas ezers (83,8 ha)
* Mazais Kūrmas ezers (59,8 ha)
* Rogaižas ezers (58 ha)
* Porkaļu ezers (48,5 ha)
* Garais Snidzins (36 ha)
* Brodaižas ezers (35 ha)
* Vorcu ezers (24 ha)
* Šķirpānu ezers (15,9 ha)
* Rancānu ezers (13,8 ha)
* Lielais Filantmuižas ezers (12,3 ha)
* Ostrovas ezers (10,1 ha)

## Vēsture
1920. gada zemes reformas laikā Pildas muižu (*Pyłda*) sadalīja 57 vienībās 571 ha kopplatībā, Filandes muižu (*Filut-Muyża*) 58 vienībās 505 ha kopplatībā, Kurmas muižu (*Kurma*) ar Poļaku foļvarku (pusmuižu) 48 vienībās 416 ha kopplatībā, Restmuižu (*Restmuyża*) 65 vienībās 415 ha kopplatībā, Uškacova muižu 34 vienībās 373 ha kopplatībā, Martuševas muižu (*Martiszowa*) 51 vienībā 290 ha kopplatībā, Bradaižu muižu (*Bradaiż*) 26 vienībās 289 ha kopplatībā, Juzefinovas muižu 33 vienībās 277 ha kopplatībā, Zaķišjes muižu 9 vienībās 207 ha kopplatībā, Rogaižu muižu (*Rogajsz*) 17 vienībās 190 ha kopplatībā, Vitkupovas muižu 26 vienībās 190 ha kopplatībā, Pracepoles muižu 43 vienībās 176 ha kopplatībā, Locovas foļvarku (pusmuižu) 11 vienībās 171 ha kopplatībā, Ņukšu muižu (*Niukszi*) 39 vienībā 154 ha kopplatībā, Zuzanpoles foļvarku 9 vienībās 110 ha kopplatībā, Antoslavas muižu 10 vienībās 90 ha kopplatībā, Bismuižu muižu 6 vienībās 44 ha kopplatībā, Gajevas muižu 6 vienībās 42 ha kopplatībā, Mazo Breidaku foļvarku 2 vienībās 40 ha kopplatībā, Romantoslavas foļvarku 3 vienībās 34 ha kopplatībā, Antonovkas muižu 7 vienībās 27 ha kopplatībā, Kovaļku foļvarku 4 vienībās 24 ha kopplatībā, Bivlevščiznu 1 vienībā 22 ha kopplatībā, Trikutovas foļvarku 1 vienībā 18 ha kopplatībā, Rekovas foļvarku 1 vienībās 2 ha kopplatībā.

1935. gadā Ludzas apriņķa Pildas pagasta platība bija 188,1 km² un tajā dzīvoja 7527 iedzīvotāji. 1945. gadā pagastā izveidoja Brodaižu, Eglāju, Nukšas, Ostrovas, Pildas un Pureņu ciema padomes, bet pagastu 1949. gadā likvidēja. Ludzas rajona **Pildas ciemam** 1956. gadā pievienoja likvidēto Brodaižu ciemu un daļu Zilupes rajona padomju saimniecības «Komunārs» teritorijas. 1958. gadā padomju saimniecības «Komunārs» 5. un 6. nodaļas teritoriju pievienoja Eglāju ciemam. 1975. gadā pievienoja daļu likvidētā Lūrupu ciema. 1990. gadā ciemu reorganizēja par pagastu. 2009. gadā Pildas pagastu kā administratīvo teritoriju iekļāva Ludzas novadā.

## Iedzīvotāji
### Iedzīvotāju skaita izmaiņas
Esošajās robežās, pēc CSP datiem.

### Apdzīvotās vietas
Lielākās apdzīvotās vietas ir Pilda (pagasta centrs), Brodaiža, Gajeva, Tjapši, mazākas apdzīvotās vietas ir Aļoksinki, Antonopole, Avsejenki, Boldači, Boldāni, Borisova, Borovaja, Dzalmani, Filantmuiža, Germi, Groviši, Isačenki, Jorzovka, Krasiki, Kukujeva, Kulakova, Kūrma, Laizāni, Lielie Tjapši, Liuzinīki, Locova, Mazie Tjapši, Meirāni, Meļņica, Mizaiņi, Nirini, Noviki, Novini, Ostrova, Petriki, Platači, Podoiniki, Poļaki, Porkaļi, Pudenki, Putinova, Raibakozi, Raki, Rancāni, Rimši, Rindi, Rogaiža, Rovinki, Rudeni, Saļniki, Sapožniki, Saškova, Sergušina, Skriči, Sloboda, Soboļi, Sprikutova, Starina, Staromeļņica, Strakivi, Šķirpāni, Uskačova, Vacumnīki, Vecā Meļņica, Veršanci, Veženka, Vidži, Vonogi, Vorkaļi, Zacišji, Zeiļova, Zuji, Zuzanpole, Zvergzdova.

### Novadnieki
* Anatolijs Gorbunovs (1942), latviešu politiķis.

## Saimniecība
1956. gadā izveidoja sovhozu „Komunārs”.
### Transports
Pagastu šķērso autoceļi Kārsava-Ludza-Ezernieki, Sprikutova-Raipole-Nirza, Vecsloboda-Rundāni-Zeiļova.

## Izglītība un kultūra
Darbojas Pildas pamatskola, bērnudārzs „Saulīte”, Pildas Tautas nams un bibliotēka.
Pagasts minēts igauņu pētnieka Oskara Kallasa 1894. gada pētījumā *Lutsi maarahvas* un pētnieka Heiki Ojansū 1911. gada pētījumā kā viena no vietām, kur tobrīd dzīvojuši Ludzas igauņu dialektā runājošie.

## Atsauces